Document ID: /fineweb-2-swissfilter-quality_10-filterrobots/filtered/02817.jsonl.gz/115

Ministar vanjskih i europskih poslova Gordan Grlić Radman se, u utorak 12. veljače 2024., susreo s hrvatskom zajednicom u Zürichu u prostorijama Generalnog konzulata u tom gradu, a prije službenog posjeta Kneževini Lihtenštajn 14. veljače gdje sudjeluje na otvaranju počasnog konzulata RH u Kneževini Lihtenštajn.
Tijekom susreta s Hrvatima u Zürichu obratio se prisutnima prisjetivši se svog života u Švicarskoj i uspomene da je bio predsjednik Hrvatske kulturne zajednice od 1984. do1988., prethodnice današnjeg Hrvatskog kulturnog kluba.
Istaknuo je važnost učenja Hrvatskog jezika u očuvanju hrvatskog kulturnog i nacionalnog identiteta hrvatskih iseljenika u Švicarskoj. Važno je očuvanje dvojezičnosti i povezanosti svih generacija na području grada Züricha i cijele Švicarske s Hrvatskom.
Poručio je da se Hrvatska zalaže za završetak ograničavanja pristupa hrvatskih državljana švicarskom tržištu rada kako bi bili konačno izjednačeni s državljanima drugih država članica Europske unije.
Osim toga, napomenuo je da je “šlag na torti“ podatak da je Hrvatska od svih ostalih kandidata najspremnija za ulazak u Organizaciju za ekonomsku suradnju i razvoj (OECD) i da vjeruje da će se to dogoditi 2025. godine.
I dok se bore za ukidanje tzv. kvota za izdavanje radnih dozvola hrvatskim građanima u Švicarskoj, poručio je da se u Vladi istovremeno trude potaknuti povratak Hrvata u Hrvatsku.
VIDEO:
“U tom nastojanju Vlada RH je donijela mjeru pod nazivom ‘Biram Hrvatsku’ s kojom se želi motivirati povratak iseljenika i njihovih potomaka, ohrabriti ih za pokretanje posla u Domovini, i to novčanim poticajima, ali i potaknuti obnovu područja s izraženim iseljavanjem.“ kazao je ministar Grlić Radman.
Domaćica susreta bila je veleposlanica Republike Hrvatske u Švicarskoj dr. Andrea Bekić.
Nastavkom korištenja naše web stranice, prihvaćate upotrebu kolačića. Kolačiće koristimo kako bismo vam ponudili najbolje internetsko iskustvo. Ako želite znati više o kolačićima Pravila o privatnosti i Opći uvjeti i odredbe kliknite ovdje.Settings
Ok